Comunicat de la Direcció General de Política Lingüística sobre el reconeixement de l’oficialitat de la llengua catalana a Catalunya Nord

La Direcció General de Política Lingüística de la Conselleria d’Educació i Cultura del Govern de les Illes Balears expressa la seva satisfacció pel reconeixement oficial del català a Catalunya Nord. 

L’oficialitat de la llengua catalana, amb l’acceptació de la Carta del català, és important per diversos motius i pel que té de reconeixement jurídic, acadèmic i social. D’antuvi, aquesta mesura significa la plena legalitat de la llengua catalana en un territori que s’ha vist discriminat històricament. En segon lloc, és una iniciativa de gran valor simbòlic dins l’àmbit acadèmic, ja que reconeix l’autoritat prescriptiva de l’Institut d’Estudis Catalans en matèria lingüística. I, finalment, es tracta d’una decisió —eminentment pragmàtica— ben projectada, en la mesura que compta amb el compromís institucional i polític del Consell General dels Pirineus Orientals.

El que cal destacar és que aquest reconeixement suposa garantir la normalitat lingüística de Catalunya Nord, després de segles de subordinació i de minorització. A més, està concebuda com a punt d’unió entre les accions de reivindicació dutes a terme fins ara i les accions projectades en el futur. D’aquesta manera es garanteix que, dins el context plurilingüe en què es troba, el català tengui la possibilitat de reeixir i d’esdevenir un element fonamental per consolidar la realitat democràtica de la societat. A banda d’esser el mitjà de l’escola, de la cultura i de l’economia, el català pot esser un referent per als immigrants i la clau que facilita la cohesió social. Per tant, el difícil camí de la normalització passa perquè tant la ciutadania com les institucions prenguin consciència de la utilitat de la llengua catalana i posin el seu esforç a assolir-ne la total normalitat.

Davant aquesta notícia tan esperançadora, la Direcció General de Política Lingüística vol reforçar els lligams que uneixen històricament Catalunya Nord i les Illes Balears amb un gest simbòlic. Per això, obsequiarà el Consell General dels Pirineus Orientals amb deu exemplars del Diccionari Català-Valencià-Balear, perquè siguin distribuïts arreu de les comarques septentrionals.

Aquesta direcció general desitja felicitar d’aquesta manera el Consell General dels Pirineus Orientals per haver establert un precedent i un referent positiu en la normalització que ha de servir d’estímul per dur endavant més projectes.

Palma, 4 de febrer de 2008